विमान दुर्घटना में मारे गए आइस हॉकी के कई दिग्गज  
रूस के आइस हॉकी महासंघ ने विमान दुर्घटना में मारे गए 36 खिलाड़ियों और अधिकारियों को विश्व खेल समुदाय के लिए बहुत बड़ा नुकसान करार दिया है।
रूस के आइस हॉकी महासंघ ने बुधवार को हुई विमान दुर्घटना में मारे गए 36 खिलाड़ियों और अधिकारियों को विश्व खेल समुदाय के लिए बहुत बड़ा नुकसान करार दिया है। इस दुर्घटना में कुल 43 लोग मारे गए थे। 'बीबीसी' के मुताबिक इस दुर्घटना में स्वीडन के पूर्व ओलम्पिक चैम्पियन स्टेफन लिव और न्यू जर्सी डेविल्स टीम के पूर्व खिलाड़ी एलेक्सजेंडर वास्यूनोव के भी मारे जाने की पुष्टि हो चुकी है।  दुर्घटना का शिकार हुए इस विमान में रूस की लोकोमोटिव यारोस्लाव टीम के खिलाड़ी सवार थे, जो कांटिनेंटल हॉकी लीग में हिस्सा लेने के लिए मिंस्क जा रहे थे। गुरुवार को उनका मुकाबला डायनमो मिंस्क टीम के साथ था। मारे गए लोगों में टीम के कनाडाई कोच ब्रैड मैकक्रिमन भी शामिल हैं। ब्रैड ने मई में लोकोमोटिव टीम का कार्यभार संभाला था। इसके अलावा रुस्लान सालेई (बेलारूस राष्ट्रीय टीम के कप्तान), स्लोवाकिया की राष्ट्रीय टीम के कप्तान पावोल देमेंत्रा, चेक गणराज्य के तीन अंतरराष्ट्रीय खिलाड़ी-2010 विश्व चैम्पियन योसेफ वासेक, जान मारेक और लोकोमोटिल टीम के कप्तान कारेल रैचुनेक मारे गए लोगों में शामिल हैं।  रूसी राष्ट्रीय टीम के खिलाड़ी गेनाडी चुरिलोव और एलेक्जेंडर कालयानिन, रूसी युवा टीम के दो खिलाड़ी दानिल सोबचेंको और यूरी यूरीचेव भी इस दुर्घटना में मारे गए हैं। यूरीचेव 2011 में विश्व चैम्पियन बनने वाले अंडर-21 टीम के सदस्य थे।